**Érveléstechnikai és logikai ismeretek**

Az ELTE BTK i épületének 2. emeletén, a Bence György teremben két szekció: 12:15-13:45 és 14:15-15.45 (Ezeket az első találkozón valamelyest tudjuk módosítani, ha sok diáknak van órarendütközése.)

A kurzus előadója: Zvolenszky Zsófia, tanszékvezető egyetemi tanár, ELTE BTK Filozófia Intézet, Logika Tanszék

Elérhetőségek: **MS Teams chat (kérem, itt keressenek**), továbbá zvolenszky.zsófia@btk.elte.hu, zvolenszky@nyu.edu

Fogadóóra: csütörtökönként 13:45 és 14:15 között a Bence György teremben és a mellette lévő Logika Tanszéken (i épület 224. Csengessenek, ha zárva az ajtó).

*„Mennyire fontos a logika? Elárulom: az univerzum minden egyes szegletében szembesülünk a logikus érvelések jelenlétével, vagy, ami még fontosabb, azok hiányával.”*

V.K. Samadar

A kérdés tehát: miként állapíthatjuk meg, hogy egy érvelés működik-e vagy sem, milyen hiányosságai vannak?

A kurzus céljai:

1. A diákok átlássák, felismerjék a hétköznapi érvelések és mondatok szerkezetét, valamint

2. Logikai módszereket alkalmazva eldöntsék, mikor és miért működik jól egy érvelés, mikor és miért nem.

A kurzus az órán elhangzottakra épül, ezért **elengedhetetlen a rendszeres órai részvétel. Lesz jelenléti ív.** Az órán vetített diasorok felkerülnek **a kurzus Dropbox mappájába, melynek linkje a kurzus MS Teams általános csatornáján lesz elérhető a félév elején**. E diák helyettesítik viszont a jegyzeteket, mivel az órai anyag egyes részleteit nem tartalmazzák.

A kurzus online fóruma a Microsoft Teams-en lesz, itt érhetőek el és adhatóak le a házi feladatsorok. **Kapcsolattartáshoz az általános Teams csatornát használjuk, itt kapnak majd értesítéseket az oktatótól, tehetnek fel kérdéseket. A kérésem: egyedi kérdésekkel, szempontokkal Teams chat üzenetben jelentkezzenek (ne emailben).**

Követelmények

* A félév során 2 házi feladat leadása, ezek adják az érdemjegy 50%-át.
* **60 perces írásbeli záróvizsga. Tervezett időpontja: a vizsgaidőszak első hetén (egyes esetekben a következő vizsgahéten) a félév elején kihirdetett időpontban**. Az érdemjegy 50 %-át adja.

Házi feladatok

A Microsoft Teams-ben elérhető feladatsorokon a diákok dolgozhatnak kettes-hármas csoportokban, sőt, kifejezetten javasolt is, hogy ezt tegyék. Jóval gördülékenyebb, hatékonyabb és kellemesebb is együtt kibogozni, megbeszélni a feladatokat, mint egyedül végiggondolni őket (és esetleg elakadni egy-egy olyan ponton, amit más egyszerűen elmagyarázna). A megoldásokat viszont mindenkinek egyenként, saját neve alatt kell a Teams-ben feltöltenie.

A Teams feladatleadási protokollja sajnos tartogathat rejtelmeket, komplikációkat (sokszor ezek eszközfüggőek, táblagép, telefon, operációs rendszer függvényében), ezért e **négy elővigyázatossági tanács hasznos lehet. (i) A kitöltött házi feladataikat mindig mentsék le a saját eszközükön. (ii) Ellenőrizzék, hogy biztosan leadott státuszban van a házi feladatuk, mikor feltöltötték (van, hogy csak „megtekintett”-ként marad akkor is, ha a fájl már ott van; eszközfüggő ez is). (iii) Biztos ami biztos, a kurzus Dropbox mappában is elérhetőek lesznek a kitöltendő házi feladatok. (iv) Ha a Teams felületen a házi feltöltésében nem teljesen biztosak, küldjék el MS Teams chat üzenet mellékletként is kitöltött házit.**

A házi feladatsorok feldolgozására két hét áll a diákok rendelkezésére. A feladatsorok megoldását együtt, az órán fogjuk megbeszélni. Aki időben leadja a teljesen kitöltött házi feladatsort, maximális kreditet kap rá.

írásbeli vizsga

Az írásbeli vizsga egyszerű azok számára, akik az órák anyagát figyelemmel kísérték és a feladatsorokat folyamatosan feldolgozták. **A vizsga offline lesz az összes készülék kikapcsolása mellett. Kinyomtatott formában használhatják viszont az órai jegyzeteiket, az órai vetítések anyagát, a házi feladatokat** (gyakorlatilag minden az órával kapcsolatos anyagot). Az írásbeli vizsga alapidőpontja a félév elején lesz meghirdetve: általában a vizsgaidőszak első hetében (egyes esetekben az azt követő vizsgahéten), hogy a diákok tudjanak előre tervezni és időben tudják jelezni a félév során, ha valamilyen időpontütközés miatt máskor szeretnék megírni a vizsgát.

AJÁNLOTT irodalom

Bognár László – Forrai Gábor: *Esszéírás és informális logika*, digitális tankönyv, informális logika rész.

E tankönyv eléggé eltérő témákat fed le, ráadásul a terminológia részben eltér az órán használttól, így az órai jegyzeteket nem helyettesíti. Viszont érdekes kapcsolódó témákat, példákat kínál. Elérhető: <https://www.uni-miskolc.hu/~bolantro/informalis/tartalom.html>